กรมหม่อนไหม เร่งผลักดันรับรองมาตรฐานผ้าไหมไทย ตรานกยูงพระราชทาน ยกระดับคุณภาพมาตรฐาน
นายปราโมทย์ ยาใจ อธิบดีกรมหม่อนไหม กล่าวว่า กรมหม่อนไหมได้ขับเคลื่อนการรับรองมาตรฐานผ้าไหมไทย “ตรานกยูงพระราชทาน” ทั้ง 4 ชนิดในทุกมิติ ทั้งทางด้านส่งเสริมการผลิตให้ผ่านมาตรฐานโดยการอบรมให้ความรู้หลักสูตรต่างๆ แก่ผู้ทอผ้าไหมและการให้บริการรับรองมาตรฐาน โดยได้กำหนดขั้นตอนการปฏิบัติงานการตรวจสอบรับรองมาตรฐานผ้าไหม โดยผ้าไหมที่ผ่านการรับรองจะติดดวงตรานกยูงพระราชทานบนผืนผ้าทุกระยะ 1 เมตร กรมหม่อนไหม กำหนดเป้าหมาย การให้บริการตรวจสอบรับรองมาตรฐานผ้าไหม ตรานกยูงพระราชทาน ให้กับผู้ผลิตผ้าไหมทั่วประเทศปีละไม่น้อยกว่า 200,000 เมตร และในปี 2564 ได้ให้บริการตรวจสอบรับรองแล้วจำนวน 189,000 เมตร คิดเป็นร้อยละ 94 โดยมูลค่าผ้าไหมก่อนการรับรองคิดเป็นกว่า 304 ล้านบาท หลังผ่านการรับรองแล้วมีมูลค่าเพิ่มขึ้นเป็น 352 ล้านบาท คิดเป็นมูลค่าที่เพิ่มขึ้นร้อยละ 15 อย่างไรก็ตาม แม้จะเกิดการแพร่ระบาดของโรคโควิด - 19 แต่ผู้ผลิตผ้าไหมไทยยังคงมีรายได้อย่างต่อเนื่อง จากการจำหน่ายผ้าไหมที่ผ่านการรับรองมาตรฐานตรานกยูงพระราชทานผ่านสื่อสังคมออนไลน์ต่างๆ ย้ำถึงผู้ใช้หรือผู้ซื้อผ้าไหมให้มั่นใจในมาตรฐานผ้าไหมไทยว่า ผ้าไหมแท้คุณภาพดี ต้องมีตรานกยูงพระราชทาน